Pembukaan semula ekonomi dorong Bursa Malaysia meningkat
KUALA LUMPUR: Bursa Malaysia dijangka meneruskan momentum kukuh
minggu depan, disokong oleh pembukaan semula ekonomi secara beransur-ansur
berikutan negara melaksanakan Perintah Kawalan Pergerakan (PKP) sejak 18 Mac
lepas. Penganalisis berkata pasaran, setelah mengalami peningkatan semula yang
kukuh selepas lebih 40 hari mencatatkan dagangan tidak menentu disebabkan
sentimen perniagaan lemah, kini merekodkan prestasi lebih baik. “Memandangkan indeks utama telah melepasi paras penanda aras, 1,400; kini
paras rintangan seterusnya terletak pada 1,430 manakala sokongan pada 1,380,”
katanya. Kerajaan sebelum ini mengumumkan sektor ekonomi yang dibenarkan beroperasi
semasa tempoh PKP kini boleh beroperasi dengan kapasiti penuh, yang akan
menggerakkan semula dua juta pekerjaan dalam pelbagai segmen. Sejak PKP dikuatkuasakan, negara mengalami kerugian dari segi hasil ekonomi
bernilai hampir RM100 bilion berikutan rakyat Malaysia diperintahkan supaya
berada di rumah dalam usaha memerangi penularan pandemik Covid-19 daripada
menjadi semakin teruk. Beliau berkata bagi pasaran meluas, indeks industri dan pengguna
mencatatkan peningkatan memberangsangkan sepanjang minggu ini manakala indeks
minyak pula bergerak naik secara kukuh seiring kenaikan harga minyak mentah. “Bagaimanapun, ketidaktentuan harga minyak mentah dijangka kekal serta
tidak diunjurkan terus susut sehingga US$10 setong memandangkan ekonomi di
seluruh dunia mula menunjukkan tanda-tanda pemulihan kerana kes jangkitan
Covid-19 berkurangan,” katanya. Malaysia mencatatkan kes dengan dua angka pada minggu lepas dan Kementerian
Kesihatan menjangkakan jumlah kes harian akan terus susut kepada satu angka
minggu depan. Beliau berkata bagi pasaran global pula, mesyuarat Jawatankuasa Pasaran
Terbuka Rizab Persekutuan (FOMC) Amerika Syarikat (AS) juga berakhir dengan
kadar faedah hampir sifar semasa dijangka kekal bagi satu tahun ini kerana
pengangguran semakin menjejaskan pasaran ekoran Covid- 19. AS kekal sebagai negara yang merekodkan jumlah kes Covid-19 tertinggi di
dunia memandangkan ia mencatatkan satu pertiga daripada keseluruhan kes di
peringkat global, mengatasi China dan Itali. Bagi minggu yang baru berakhir, Bursa Malaysia bermula dengan mod
berubah-ubah susulan harga minyak mentah merosot sehingga bawah US$20 setong
sehingga menyebabkan bursa tempatan mengalami dagangan dalam jajaran kecil. Bagaimanapun ia meningkat semula pada Rabu dengan merekodkan prestasi
menggalakkan dan melonjak 27.48 mata untuk ditutup pada paras tertinggi dalam
tempoh seminggu 1,407.78 pada Khamis. Pasaran ditutup pada Jumaat susulan cuti umum sempena Hari Pekerja. Berasaskan Jumaat ke Khamis, indeks utama, FTSE Bursa Malaysia KLCI (FBM
KLCI) meningkat 37.93 mata untuk ditutup pada 1,407.78. Di papan skor, Indeks FBM Emas menambah 253.94 mata kepada 9,808.58, Indeks
FBMT 100 meningkat 244.54 mata kepada 9,677.21 dan Indeks FBM Emas Syariah
menokok 296.41 mata kepada 11,660.23. FBM 70 naik 227.73 mata kepada 11,660.23 dan Indeks FBM ACE melonjak 345.92
mata kepada 4,795.10. Dari segi sektor, Indeks Perkhidmatan Kewangan meningkat 218.85 mata kepada
12,472.91, Indeks Produk dan Perkhidmatan Perindustrian naik 4.76 mata kepada
120.44 dan Indeks Perladangan meningkat 196.22 kepada 6,329.69. Jumlah dagangan mingguan turun kepada 20.88 bilion unit bernilai RM10.54
bilion daripada 27.37 bilion unit bernilai RM14.07 bilion pada Jumaat minggu
lepas. Jumlah dagangan di Pasaran Utama susut kepada 13.19 bilion saham bernilai
RM8.81 bilion daripada 19.60 bilion saham minggu lalu bernilai RM12.62 bilion
minggu lepas. Jumlah dagangan waran merosot kepada 995.99 juta unit bernilai RM2.30
bilion daripada 1.90 bilion unit bernilai RM417.19 juta. Jumlah dagangan Pasaran ACE pula meningkat kepada 6.36 bilion saham
bernilai RM1.49 bilion daripada 5.85 bilion saham bernilai RM1.04 bilion. –
Bernama 
See author's posts
